google/wiki40b huggingface dataset:
Siili

Ajalugu

Sõpruse puiestee ja A. H. Tammsaare tee ristmiku kandis asus varasemal ajal Tondi mets. Praegune Parditiigi park on osa sellest metsast.
Siili asumit hakati hoonestama 1971. aastal, kui Mustamäe põhiosa oli juba valminud. Asum on hoonestatud peamiselt 5- ja 9-korruseliste paneelmajadega, mis moodustavad siseõuedega gruppe. Valdav osa ehitustöödest lõpetati 1994. aastaks.

Loodus

Siili asumis asub 5,9 hektari suurune Parditiigi park, mis on saanud oma nime sealse sinikaelpartide koloonia järgi. Pargis esineb veega täidetud lohke, milles kasvab vesistele aladele iseloomulikke taimi, nagu hundinui, varsakabi jm. Pargis kasvab kõige rohkem sangleppasid, kuid seal esineb ka muid puuliike, nagu remmelgas, sookask, toomingas jm. Pargi kirdeosas asub Parditiik.

Hooned ja elamud

Siili asumi üldplaneeringu järgi on asum avatud hoonetevahelise ruumiga korruselamumaa. Siili on hoonestatud peamiselt 5- ja 9 korruseliste kortermajadega. Hoonete vahel moodustub ühiskasutuses olev avalik ruum haljasalade, puhkekohtade, kergliiklusteede, spordiplatside, mänguväljakute ja muuga. Asumi keskel on üldkasutatavate ehitiste maa (koolid, lasteasutused).

Haridus ja kultuur

Siili asumis asub Vabaakadeemia Nord (Siili 14).

Siili asumi tänavad

Siili asumit läbivad Siili tänav, Sõpruse puiestee ja A. H. Tammsaare tee.

Iluteenindus

Melissa ilusalong, Siili 25

Kodumasinate hooldus

Raud OÜ kodumasinate hooldus, Siili 25

Uued ettevõtlusalad

Uute ettevõtlusalade rajamist ette nähtud ei ole. Võimalik on arendada kodukontorite kasutamist, kui see ei too kaasa täiendava parkimisvajaduse tekkimist.

Ühistranspordiühendus

Siili asumisse sõidavad liinibussid (Nõmme tee) 12, 13, 20, 20A, 24, 24A (Tammsaare tee); 11, 28, 72, 112, 115, 238 (Sõpruse puiestee). Siili asumisse sõidavad trollid 3 ja 4 (9. liin on 2017. aastast ajutiselt suletud). Siili asumisse jäävad peatused Tüve, Retke tee ja Siili.
Alap

Alap on küla ja vald Ungaris Fejéri komitaadis Sárbogárdi alampiirkonnas.
Valla pindala on 48,29 km².
2010. aastal oli valla elanike arv 1983.
Rahvastiku tihedus oli 41,06 in/km².
Ago Anderson

Ago Anderson (sündinud 8. aprillil 1972) on eesti näitleja. 
1994. aastal lõpetas ta Eesti Muusikaakadeemia Kõrgema Lavakunstikooli. Samast aastast töötab näitlejana Pärnu Endla Teatris.
2009. aastal sai ta Helmi Tohvelmani nimelise auhinna. 
2009.OmaDRAAMA rahvusvahelises võistlusprogramm,Actor’s Prize, Pärnu Teater Endla „Janu” 
2010.aastal  Eesti teatri aastaauhind,parim meesnäitleja. 
2018.aastal Eesti teatri aastaauhind,parim meeskõrvalosatäitja.
Ta on mänginud seriaalides "Wikmani poisid", "Tuulepealne maa" "Kälimehed", "Keskea rõõmud" ja "Ment". Ago on mänginud filmides ''Klassikokkutulek'' ja ''Klassikokkutulek 2.''Klassikokkutulek 3.Svingerid.
Ta on saanud 2016. aastal Eesti Meelelahutusauhindade jagamisel TV3 eriauhinna.
Energiatarbimise juhtimine

Energiatarbimise juhtimine (inglise energy demand management või demand side management) on elektritarbija tarbimisharjumuste muutmine erinevate meetoditega tööstuses ning ühis- ja eramajapidamistes.
Peamine eesmärk on vähendada tiputarbimist või viia tarbimine üle tipuvälisele ajale, nt öisele ajale ja nädalavahetusele. Tiputarbimise haldus ei pruugi üldist energiatarbimist vähendada, kuid võib vähendada inversteerimisvajadust elektrijaamadesse ja elektrivõrkudesse.
Lihas

Lihas ehk muskel on enamiku loomade kokkutõmbumisvõimeliste lihaskiudude kogum (elund), mis koordineeritult talitledes võimaldab loomorganismil sooritada liigutusi. Organismi lihastikku nimetatakse lihaskonnaks ehk muskulatuuriks. Lihased koosnevad umbes 73% veest. Lihased on raskemad (1,06 kg/L) kui rasv (0,9196 kg/L).
Laias laastus jagatakse lihased kolme rühma: skeleti-, südame- ja silelihased. Esimesed kaks koondatakse sageli vöötlihaste alla.
Teadusharu, mis uurib lihaseid, nimetatakse müoloogiaks.
Ede Kurreli aastapreemia

Ede Kurreli aastapreemia on Eesti Metallikunstnike Liidu välja antav preemia silmapaistvatele metallikunstnikele. Traditsioon sai alguse 1998.
Cedric the Entertainer

Cedric Antonio Kyles (lavanimega Cedric the Entertainer; sündinud 24. aprillil 1964) on Ameerika Ühendriikide näitleja.
Hambakroon

Hambakroon on hamba välimine ehk nähtav osa. Hamba tehiskroon paigaldatakse, kui hammas on kahjustunud ja selle taastamine pole enam mõistlik.

Hamba tehiskrooni paigaldamine

Tehiskroone kasutatakse hammaste taastamiseks, kui hammas on murdunud või lagunenud. Täiskeraamiline hambakroon on esteetiline ning püsiv lahendus hambakrooni taastamiseks. Enne kroonimist prepareeritakse puuriga olemasolevale hambale sobiv kuju ning valmistatakse ajutine plastkroon kuni keraamilise krooni valmimiseni.
Pin-diood

Pin-diood on pooljuhtdiood, mille elektronjuhtivusega (n) ja aukjuhtivusega (p) piirkonna vahel on i-juhtivusega ehk omajuhtivusega piirkond (i tuleb inglise keele sõnast intrinsic, 'sisemine'). Tugevalt legeeritud (dopeeritud) n- ja p-kihiga võrreldes on i-kiht peaaegu lisandivaba (legeerimata). Niisuguses puhtas pooljuhis on väga vähe laengukandjaid ja seetõttu on elektritakistus väga suur.
Erinevalt alaldusdioodist on pin-dioodis p-kiht ja n-kiht teineteisest eraldatud suhteliselt laia i-kihiga ja päripinge korral moodustub ruumlaengu just i-kihis, ilma et ulatuks vastupidise polaarsusega kihti.
Pin-dioodi iseloomulikud omadused tulevad esile seadise päripingestamisel (pinge pluss p-kihil, s.o dioodi anoodil). Siis injekteeruvad (sisenevad) laengukandjad (elektronid n-kihist ja augud p-kihist) i-kihti. Laengukandjate eluiga on i-kihis pikk, sest vabade laengukandjate vähesuse tõttu on rekombinatsiooni võimalus väike. Seetõttu jääb pin-diood teatavaks ajaks juhtivaks ka lühiajalise vooluimpulsi järel.
Alalisvoolurežiimis käitub pin-diood naga tavaline alaldusdiood. Vahelduvvoolu korral aeglustavad i-kihi laengukandjad dioodi ümberlülitumist seda enam, mida laiem on i-kiht. Alates sagedusest umbes 10 MHz ei jõua voolu suund enam muutuda ja diood hakkab toimima kui reaktiivtakistus, mille väärtus muutub pöördvõrdeliselt teda läbiva vooluga.
Vastupingestatud pin-dioodi võib käsitada kui mahtuvusdioodi, mille mahtuvus sõltub ruumlaengutsooni laiusest (vastavalt elektroodidevahelisest kaugusest), see aga omakorda vastupingest. 
Pin-dioode kasutatakse peamiselt kõrgsagedustehnikas sumbelülina ehk atenuaatorina kõrgsagedusliku signaalipinge amplituudi reguleerimiseks, samuti  kõrgsagedussignaali lülitamiseks.
Feng shui

Feng shui (hiina keeles 風水 fēngshuǐ, tuul-vesi) on mitu tuhat aastat vana Hiina ruumikorralduse meetod, mille eesmärk on saavutada inimese harmoonia ümbritseva keskkonnaga. Selle põhimõtted pärinevad taoismist. 
19. sajandi kristlastest misjonärid arvasid selle geomantia alla. Ajalooliselt kuulus feng shui hiina metafüüsika viie kunsti alla esindades füsiognoomikat (inimese iseloomu arvestamine tema välimuse järgi) ehk feng shui arvestas inimese iseloomu tema ümbritseva keskkonna järgi.
Feng shui tegeles linnade, külade ja ehitiste paigutustega lähtudes nähtamatust jõust, mis ühendab omavahel universumit, maad ja inimesi ja mida nimetatakse qi. 
Feng shui juured on hiinlaste austuses looduse vastu ja usus, et kõik asjad on ühtsed. Feng shui eeldab, et harmoonia võti on loomuliku tasakaalu hoidmine igapäevases elus.
Tänapäeval kasutab New Age feng shui'd kui abivahendit keskkonna organiseerimisel: kodukujundus, disain jne.

Feng shui päritolu ja areng

Feng shui jälgi võib leida Egiptuse, India ja Hiina muistsetest tsivilisatsioonidest. Praegused tuumpõhimõtted on pärit Hiinast ning seda peetakse feng shui sünnimaaks. Esmalt rakendati feng shui'd matusepaikades, hiljem laienes ka tähtsatele elupaikadele. Pärast teist maailmasõda oli feng shui kommunistlikus Hiinas keelatud ning võis kasutusel olla vaid ümbritsevates maades. Tänapäeval on feng shui tuntud kogu maailmas.

Feng shui koolkonnad

Feng shui'l leidub üsna erilaadseid rakendusviise, kus võtmemõisted jäävad samaks kuid kasutatavad analüüsimismeetodid ja loodavad lahendused on erinevad. Eri koolkondi on viis ning neis kõigis kasutatakse algallikana Hiina feng shui'd.

Kompassiga ja kompassita koolkonnad

Nende erinevus seisnes selles, et Hiina mägisemates piirkondades oli kodus ehitamisel määravaks maastiku mõju ning hooned, mis paigutati päikesest sõltuvalt, viisid kompassi lugemitele toetuva feng shui süsteemini. Tasandikel oli valitsevaks jõuks päike ja kompassita feng shui kasutas erinevate qi energiate orientiiridena ümbritsevat maastikku.

Kujundikoolkonnad

Antud koolkonnas uuritakse maastiku kuju ja vormi, püüdes samastada neid nelja müstilise loomaga, kelleks on fööniks, tiiger, kilpkonn ja draakon. Seejärel kasutatakse neid piirkonna qi voogude kaardistamiseks, et leida elamiseks sobiv koht.

Kolme ukse koolkond

Uuem feng shui stiil, mis arenes välja 1970. aastail New Yorgis. Selles määrab hoone või toa uks maagilise ruudu paiknemise.

Kaheksa maja koolkond

Selles kompassil põhinevas Hiina süsteemis määrab sünnikuupäev kua numbri ja inimese kuuluvuse kas lääne- või idaelu gruppi.

Lendtähe koolkond

Selles koolkonnas ühendatakse hoone ehitusaja astroloogiline kaart jooksva aasta kaardiga ning maagiline ruut paigutatakse seejärel hoone ja selle ümbruse skeemile. Tulemused saadakse spetsiaalse kompassiga lo pan.
Agnessa (eesnimi)

Agnessa on naisenimi.
2019. aasta seisuga oli see Eestis esinemissageduselt 806. naisenimi. 1. jaanuari 2019 seisuga oli Eestis eesnimi Agnessa 90 naisel.
Veskiviik

Veskiviik on laht Lääne maakonnas Haapsalu ääres. Lahe ääres asub Veskiviigi sadam.
Lahe koordinaadid on 58° 57′ N, 23° 32′ E.
Täpsus ja saagis

Mustrituvastuses, otsingus ja klassifitseerimises nimetatakse täpsuseks asjakohaste esemete osakaalu leitud esemetest ning saagiseks ülesleitud asjakohaste esemete osakaalu kõigist asjakohastest esemetest. Nii täpsus kui saagis mõõdavad seega tulemuste asjakohasust.
Oletame, et pildilt koerte ülesleidmiseks kirjutatud arvutiprogrammile antakse pilt 12 koerast ning programmi väljund väidab, et pildil on 8 koera, kusjuures nende 8 hulgast 5 on päriselt koerad (tõsipositiivsed) ja 3 on kassid (väärpositiivsed). Selle programmi täpsus on 5/8 ja saagis 5/12. Kui otsingumootor tagastab 30 lehte, millest 20 on asjakohased, ja ei leia üles ülejäänud 40 asjakohast lehte, on otsingumootori täpsus 20/30 = 2/3 ning saagis 20/60 = 1/3. Sel juhul näitab täpsus, kui kasulikud otsingumootori tulemused on, ja saagis näitab, kui täielikud tulemused. 
Lihtsustades tähendab kõrge täpsus, et algoritm leiab suuremalt jaolt asjakohaseid tulemusi, ning kõrge saagis, et algoritm leiab enamiku asjakohastest tulemustest üles.
Biovesinik

Biovesinik ehk bioloogiline vesinik on (mikro)organismide abil toodetud vesinik.
Erinevalt tavapärastest vesiniku tootmise viisidest (elektrokeemiline, fotokeemiline, termokeemiline) nõuab biovesiniku tootmine oluliselt vähem energiat ja on nendega võrreldes oluliselt keskkonnahoidlikum.
Biovesiniku tootmisel kasutatakse sageli mikroorganisme, kes eritavad vesinikku eluprotsesside käigus, kasutades selleks taastuvaid loodusvarasid, nt orgaanilisi jäätmeid (eriti muda) ja päikeseenergiat. Vesiniku genereerimise meetodite seas on biofotolüüs, kaudne biofotolüüs, fotofermentatsioon ja pimefermentatsioon.
Lisajõgi

Mingi jõe lisajõgi on sellesse jõkke suubuv jõgi. Teistel veekogudel lisajõgesid ei ole.

Terminoloogia

Jõe parempoolsed lisajõed suubuvad sellesse jõkke lähte poolt vaadates paremalt, vasakpoolsed lisajõed lähte poolt vaadates vasakult.
Endrik Üksvärav

Endrik Üksvärav (sündinud 1980 Lihulas) on eesti dirigent ja laulja.
Ta on lõpetanud Eesti Muusika- ja Teatriakadeemia kooridirigeerimise erialal (2004, Olev Oja dirigeerimisklass) ning omandanud samal erialal ka magistrikraadi (2011, Hirvo Surva dirigeerimisklass). Õppinud lisaks trompetit (Aavo Ots) ja metsasarve (professor Kalervo Kulmala).
Endrik Üksvärav on juhatanud mitut puhkpilliorkestrit, kammerorkestrit ja kammerkoore. 2010. aasta sügisel pani ta aluse kammerkoorile Collegium Musicale.
Endrik Üksvärav on osalenud Neeme Järvi, Paavo Järvi, Jorma Panula, Eri Klasi, Anders Eby ja Ervin Ortneri meistriklassides. Samuti on ta mitmel korral osalenud tunnustatud barokilaulja Peter Kooij (Holland) juhendatud Bachi laulmise meistrikursustel. 2012 alustas Endrik Üksvärav õpinguid Haagi Kuninglikus Konservatooriumis vanamuusika laulu erialal (õpetajateks Peter Kooij, Michael Chance, Jill Feldmann ja Maria Acda-Maas) ning jätkas 2014 magistriõppes. 
Eesti Kooriühing pärgas Endrik Üksvärava tiitliga “Aasta noor dirigent 2011”, Eesti Kultuurkapitali Rahvakultuuri sihtkapital tunnustas teda tulemusliku solisti- ja dirigenditegevuse ning Pühalepa Muusikafestivali algatamise eest 2012. aastal aastaauhinnaga ning Eesti Kultuuriministeerium noore kultuuritegelase stipendiumiga.
East Baton Rouge'i vald

Ajalugu

Vald moodustati 1810. aastal.
Koidula Soe

Koidula Soe on eesti õpetaja ja Tõlliste valla aumärgi laureaat.

Haridus

Õppinud Nõo keskkoolis ning Tartu Ülikoolis keemiat ja bioloogiat.

Ühiskondlik tegevus

Töötas 40 aastat (1. augustist 1977 kuni 31. augustini 2017) Tsirguliina Keskkooli bioloogia ja keemia õpetajana. 
Valis õpetajaameti, kuna see oli tema lapsepõlveunistus: talle meeldis lapsena mängida õpetajat ja viisi panna.
2012. aasta kevadel toimus Tsirguliina raamatukogus näitus Koidula Soe kogutud kivimite kogust.

Looming

2012. aastal avaldas Koidula Soe luulekogu "Rändaja", mille üht versiooni (raamat ilmus kahes versioonis: piltidega ja piltideta) illustreerivad autori loodus- ja reisifotod. Luulekogu sisaldab luuletusi, mille teemadeks on inimese elutee ehk rändamine elust surmani või rändamine looduses kevadest kevadeni. Trükituna ilmus luukekogu 2013. aastal.

Isiklikku

Tema hobideks on reisimine, luuletuste kirjutamine ja kivimite kogumine.
Luuletuste hakkas Koidula Soe kirjutama juba koolis õppides. Luuletama inspireerivad teda loodus (eriti sügis), valu ja raskused, vastamata armastus ning tobedused ühiskonnaelus.
Glenn Frey

Glenn Lewis Frey (6. november 1948 Detroit, Michigan – 18. jaanuar 2016 New York) oli USA laulja, laulukirjutaja ja näitleja. Ta oli ansambli Eagles üks asutajaliikmetest aastal 1971.
Ta oli ansambli Eagles kitarrist, lisaks oli ta Don Henley kõrval ansambli üks peamistest lauljatest ja laulukirjutatest. Ta esitatud on näiteks Eaglesi laulud "Take It Easy", "Peaceful Easy Feeling", "Tequila Sunrise", "Already Gone", "Lyin' Eyes", "New Kid in Town" ja "Heartache Tonight".
Pärast ansambli lahku minemist 1980. aastal alustas Frey edukat soolokarjääri. Aastal 1982. aastal avaldas ta debüütalbumi "No Fun Aloud", millel ilmunud kümnest laulust kaheksa jõudsid edetabelites esineljakümnesse. Lisaks saavutas ta edu kahe filmimuusika lauluga: 1984. aastal jõudis "The Heat Is On" filmist "Beverly Hillsi võmm" ja 1985. aastal "You Belong to the City" telesarjast "Miami Vice" Billboard Hot 100 edetabelis mõlemad teisele kohale.
1987. aastal pidi Frey lindistama ka "Shakedown"i "Beverly Hillsi võmm 2" jaoks, kuid talle ei meeldinud laulu sõnad ning vahetult enne lindistamist haigestus ta larüngiiti, mispeale lindistas laulu hoopis tema sõber Bob Seger, kes oli samuti pärit Detroitist. 1. augustil 1987 jõudis laul Billboard Hot 100 edetabelis esikohale, mispeale Frey helistas Segerile, et teda õnnitleda ja märkis seejuures: "Vähemalt jäi raha Michigani!" ("At least we kept the money in Michigan!")
Näitlejana mängis ta mitmes telesarjas.
Frey suri 2016. aasta 18. jaanuaril 67-aastasena mitmest haigusest tulenenud komplikatsioonidesse.
Kalju Põldvere

Kalju Põldvere (23. mai 1929 Ohtu küla, Keila vald – 2. september 2011) oli eesti zooloog ja arstiteadlane, meditsiinidoktor (1972) ning poliitik.

Elukäik

Ta lõpetas aastal 1947 Tallinna Reaalkooli ja aastal 1953 Tartu Riikliku Ülikooli arstiteaduskonna.
Aastatel 1953–1960 oli Tartu Kliinilise Haigla prosektor. 1956–1960 Tartu Riikliku Ülikooli histoloogia- ja 1960–1963 neuroloogiakateedri assistent.
Aastatel 1976–1987 oli TRÜs patoloogilise anatoomia ja kohtuarstiteaduse kateedri professor, ühtlasi ka TRÜ bioloogia-geograafia teaduskonna zooloogia kateedri professor (1987–1991 zooloogia kateedri juhataja).
Aastatel 1985–1988 Eesti Põllumajandusülikoolis histoloogiaprofessor (1995. aastast emeriitprofessor).
Aastatel 1992–1995 oli ta VII Riigikogu liige.

Pere

Tema poeg on matemaatik Märt Põldvere.
Bas Dost

Bas Dost (sündinud 31. mail 1989 Deventeris) on Hollandi jalgpallur, kes mängib ründajana Saksamaa kõrgliiga klubis Frankfurdi Eintracht.
Ta alustas klubikarjääri kodumaal FC Emmenis, mille põhimeeskonnas debüteeris ta 2007. aastal. Seejärel liitus ta Hollandi kõrgliiga klubiga Almelo Heracles, kus mängis kaks hooaega. Hooajal 2009–10 lõi ta Hollandi kõrgliigas 14 väravat. Järgmise hooaja eel sõlmis ta lepingu teise kõrgliiga klubiga, SC Heerenveen. Hooajal 2011–12 lõi ta Hollandi kõrgliigas koguni 32 väravat ja oli sel hooaja liiga suurim väravakütt.
2012. aasta juunis liitus ta Saksamaa kõrgliiga klubiga VfL Wolfsburg. Wolfsburgi ridades mängis ta neli hooaega ning ainsaks säravaks hooajaks jäi 2014–15, kui ta lõi liigas 16 väravat.
2016. aasta augustis sõlmis Dost lepingu Portugali kõrgliiga klubiga Lissaboni Sporting. Hooajal 2016–17 oli ta ülekaalukalt liiga suurim väravakütt, lüües 31 mänguga kokku 34 väravat. Ta tegi sel hooajal koguni neli kübaratrikki. Ta lõi sel hooajal Sportingu liigaväravatest täpselt pooled. 2017. aastal valiti ta Sportingu aasta mängijaks. Järgmisel hooajal 2017–18 lõi ta liigas 27 väravat ja jäi parima väravaküti arvetuses teiseks.
2019. aastal naasis ta Saksamaa kõrgliigasse, liitudes Frankfurdi Eintrachtiga.
Dost kuulus Hollandi jalgpallikoondisse aastatel 2015–2018. Koondisekarjääri ainsa värava lõi ta 13. novembril 2015 sõprusmängus Walesi vastu.
Türi Lillelaat

Türi Lillelaat on Järva maakonnas Türil toimuv laat, kus kaubeldakse aiatoodetega, sealhulgas lilledega. Laata korraldab Türi Aianduse ja Mesinduse Selts.
2019 toimub 42. Türi Lillelaat.
Marta Kivi

Marta Kivi (sündinud 23. jaanuaril/5. veebruaril 1912 Kakuna külas) on alates 10. detsembrist 2018 Eesti vanim elanik ja teadaolevalt kõigi aegade vanim saarlane.
Ta sündis Saaremaal Kakuna külas. Tema isa Anton Kivi oli õpetaja ja koolijuhataja Tornimäe koolis. Marta vanem vend Aleks oli ka koolijuhataja, kes küüditati Venemaale. Teine vend Boris oli sõjas Nõukogude armee ohvitser, hiljem Leisi keskkooli ja praeguse nimega Saaremaa Ühisgümnaasiumi direktor.
Marta alustas kooliteed 7-aastasena 1919. a sügisel Tornimäe 4-klassilise algkooli 1. klassis, kus tema õpetaja oli tema oma isa Anton Kivi. 4. klassi alustas ta Uuemõisa algkoolis, kus lõpetas 1925. aastal ka 6. klassi. Pärast Uuemõisa kooli lõpetamist asus ta Haapsalus õppima Läänemaa õpetajate seminaris. Seminari lõpetamisele 1932. a järgnes kaheaastane õpetajana töötamise kohustus. Marta esimeseks töökohaks sai 1932. aastal avatud Tumala kool.
Peale Tumala kooli on Marta Kivi õpetaja olnud veel Kuressaares, Audlas ja ka mandril, kuid 1944. a sügisel, pärast koolidirektorist isa Anton Kivi surma sai temast Tornimäe mittetäieliku keskkooli direktor. Peale algklassides õpetamise andis Marta ka eesti ja saksa keele tunde. Tema käe all tegutsesid nii kooli kui ka rahvamaja laulukoorid ning muusikaõpetust ja laulmist andis ta ka kogu koolile.
Vastandmaatriks

Lineaaralgebras nimetatakse maatriksi A vastandmaatriksiks maatriksit –A.
Maatriksi –A elemendid on maatriksi A vastavate elementide vastandelemendid.
Jürgen Habermas

Töökäik

1961 sai Habermas Marburgis eradotsendiks. 1962 pakkus Heidelbergi ülikool Hans-Georg Gadameri ja Karl Löwithi õhutusel talle erakorralise filosoofiaprofessori kohta – see tähendas professorit ilma õppetoolita, mis tollal oli Saksamaal väga ebatavaline. 1964 tuli Habermas Theodor Adorno õhutusel tagasi Maini-äärsesse Frankfurti ja võttis Frankfurdi Goethe Ülikoolis üle oma õpetaja Max Horkheimeri koha filosoofia ja sotsioloogia õppetoolis. 1971 võttis ta vastu Müncheni lähedal Starnbergis Max Plancki Teadus-tehnilise Maailma Elutingimuste Uuringute Instituudi kaasdirektori koha (teine kaasdirektor oli Carl Friedrich von Weizsäcker). 1980. aastal nimetati instituut ümber Max Plancki Sotsiaaluuringute Instituudiks. 1981. aastal lahkus Habermas instituudist. Seejärel tuli ta Frankfurti tagasi juhatama Goethe ülikoolis filosoofia õppetooli ja töötas seal kuni emeriteerumiseni 1994. aastal.

Isiklikku

Tema tütar Rebekka Habermas on ajaloolane.
Kaskadöör

Kaskadöör on inimene, kes filmis, televisioonis või teatris sooritab erioskusi nõudvaid keerukaid või eluohtlikke trikke (tavaliselt osatäitja dublandina). Kaskadöör on tavaliselt füüsiliselt väga heas vormis ja läbinud vajaliku treeningu. Kaskadööre kasutatakse tihti näiteks autoavariide, suurelt kõrguselt kukkumiste ja võitlusstseenide lavastamisel. Sellised trikid mängivad suurt rolli paljudes märulifilmides.
Kulli raudteepeatus

Kulli raudteepeatus on raudteepeatus Harjumaal Raasiku vallas Kulli külas. Rajamisel jäi see Rae valda.
Kulli raudteepeatus asub Tallinnast 19 km kaugusel. Rong sõidab Balti jaamast Kullile umbes 20 minutit. 
Kullil peatuvad vaid Elroni elektrirongid. Piletihinnalt kuulub peatus II ja III tsooni.
Kulli raudteepeatusest veidi põhjas asub Aruküla–Lagedi maantee raudteeülesõit.

Perroonid

Varem asusid Kulli peatuses täispikad perroonid, kuid need lammutati vanuse tõttu ja ehitati lühikesed, sest külas ei ela väga palju inimesi ja rongi peale ei lähe korraga rohkem kui paar inimest. Viimasel ajal on aga võrreldes varasema ajaga hakanud asustus tihenema. Ühel perroonil oli varem ka eterniidist varikatus, kuid mõni aeg tagasi see lammutati. Seoses Elroni loomise ja uute rongide hankimisega ehitati vanade perroonide asemele uued 550 mm kõrgused ja 35 m pikkused perroonid. Kulli peatuses saab rongist väljuda ja siseneda vaid läbi rongi C-ala, haakes rongi puhul ainult läbi esimese rongi C-ala.
Vassili Blagoveštšenski

Vassili Timofejevitš Blagoveštšenski (11. jaanuar 1802 Moskva kubermang – 31. august 1864 Tallinn) oli Baltimaadest kirjutanud vene publitsist ja pedagoog.
Aastast 1825 oli ta vene keele õpetaja Rakveres, Viljandis ja Riias. Aastatel 1846–1850 oli ta Riias ja 1850–1864 Tallinnas väliskirjanduse tsensor.
Arvatavasti oli ta 1861. aastal Berliinis ilmunud eesti talupoegade rasket elu kajastava raamatu "Der Ehste und sein Herr" ('Eestlane ja tema isand') autor.
Johann Friedrich La Trobe

Johann Friedrich Bonneval de La Trobe (30. mai 1769 Chelsea, Inglismaa – 19. detsember 1845 Tartu) oli baltisaksa päritolu Eestis tegutsenud helilooja.
1793. aastast oli ta Liivimaal koduõpetaja, 1808 Põltsamaa kihelkonnakohtunik ja tegeles 1819–1829 põllumajandusega Eestimaa  kubermangus.
Sageduse automaatne järelhäälestus

Sageduse automaatne järelhäälestus või sageduse automaatne järelhäälestus (inglise k. AFC) on raadiovastuvõtjates ja televisioonivastuvõtjates (televiisorites) kasutatav süsteem vastuvõtja häälestussageduse automaatseks järelhäälestamiseks vastuvõetava raadiosignaali saatja töösagedusele (kandevsagedusele).
Praktiliselt on vastusvõtja häälestuse sageduse järelhäälestus kasutusel olnud vaid superheterodüünvastuvõtjate puhul, kus seda saab tehniliselt realiseerida heterodüüni sageduse juhtimise kaudu.
Sageduse automaatse järelhäälestuse kasutamise juures tekkis ka probleeme. Kõige suurem probleem oli sageduse mõttes lähedaste ja signaali poolest tugevate saatjate mõju sagedushäälestus süsteemile. Paljudes raadiovastuvõtjates oli selleks puhuks jäetud ka automaatse järelhäälestuse väljalülitamise võimalus.
Vajadus sageduse automaatse järelhäälestuse süsteemi järel kadus sageduse sünteesimisel põhinevate heterodüünide kasutuselevõtmisega, mis tagavad piisava sageduse täpsuse selleks, et tavatingimustes võiks täielikult loobuda automaatsest järelhäälestusest.
Omaette valdkonna moodustavad sageduse faasijärgse automaatse järelhäälestuse süsteemid (faasilukud ehk PLL-süsteemid). Neid kasutati laialdaselt analoogtelevisiooni tehnikas ja kineskoopkuvarites rea- ja kaadrisünkronisatsiooni juures, mille osas tänapäeval pole enam laialdast vajadust. Siiani on need aga kasutusel FM-stereo puhul stereodekooderites, mis põhinevad kompleksse stereosignaali sünkroontöötlusel. Kasutusele on need süsteemid jäänud teadusliku eksperimendi tehnikas ja elektroonses mõõtetehnikas.